Απόφαση της Επιτροπής

της 4ης Ιουλίου 2002

για την τροποποίηση της απόφασης 96/482/ΕΚ όσον αφορά τη διάρκεια της περιόδου απομόνωσης για τις εισαγωγές ζώντων πουλερικών και αυγών προς επώαση από τρίτες χώρες και τα μέτρα για την υγεία των ζώων που πρέπει να εφαρμόζονται μετά τις εισαγωγές αυτές

[κοινοποιηθείσα υπό τον αριθμό Ε(2002) 2492]

(Κείμενο που παρουσιάζει ενδιαφέρον για τον ΕΟΧ)

(2002/542/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας

την οδηγία 90/539/ΕΟΚ του Συμβουλίου, της 15ης Οκτωβρίου 1990, σχετικά με τους όρους υγειονομικού ελέγχου που διέπουν τις ενδοκοινοτικές συναλλαγές και τις εισαγωγές πουλερικών και αυγών για επώαση από τρίτες χώρες(1), όπως τροποποιήθηκε τελευταία από την απόφαση 2001/867/ΕΚ της Επιτροπής(2), και ιδίως το άρθρο 26,

Εκτιμώντας τα ακόλουθα:

(1) Δυνάμει της απόφασης 96/482/ΕΚ της Επιτροπής, της 12ης Ιουλίου 1996, για τον καθορισμό των όρων που αφορούν την υγεία των ζώων και των κτηνιατρικών πιστοποιητικών για την εισαγωγή από τρίτες χώρες πουλερικών και αυγών προς επώαση, άλλων πλην των στρουθιονίδων και των αυγών τους, συμπεριλαμβανομένων μέτρων για την υγεία των ζώων που πρέπει να εφαρμόζονται μετά την εισαγωγή(3), όπως τροποποιήθηκε τελευταία από την απόφαση 2002/183/ΕΚ(4), τα πουλερικά αναπαραγωγής και κρεοπαραγωγής πρέπει να απομονώνονται επί τουλάχιστον έξι εβδομάδες μετά την εισαγωγή τους στην εκμετάλλευση προορισμού και να εξετάζονται από εξουσιοδοτημένο κτηνίατρο.

(2) Τα κράτη μέλη ανέφεραν την ύπαρξη δυσχερειών που συνδέονται με τη διάρκεια της περιόδου απομόνωσης στην περίπτωση των πουλερικών αναπαραγωγής αποθεμάτων θηραμάτων, λόγω αυξημένης επιθετικότητας και κανιβαλισμού που οδηγούν σε σημαντικές απώλειες.

(3) Είναι λοιπόν σκόπιμο να περιοριστεί η διάρκεια της περιόδου απομόνωσης. Ωστόσο, θα πρέπει να προβλεφθούν υποχρεωτικές δοκιμασίες για τη γρίπη των ορνίθων και την ψευδοπανώλη των πτηνών, προκειμένου να διατηρηθούν ισοδύναμες εγγυήσεις για την υγεία των ζώων.

(4) Συνεπώς, η απόφαση 96/482/ΕΚ πρέπει να τροποποιηθεί αναλόγως.

(5) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης κτηνιατρικής επιτροπής για την τροφική αλυσίδα και την υγεία των ζώων,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η απόφαση 96/482/ΕΚ τροποποιείται ως εξής:

1. Στο άρθρο 3 παράγραφος 1, προστίθεται το ακόλουθο εδάφιο: "Κατά παρέκκλιση του πρώτου εδαφίου, η περίοδος των έξι εβδομάδων κατά τη διάρκεια των οποίων τα πουλερικά αναπαραγωγής και κρεοπαραγωγής, συμπεριλαμβανομένων των πουλερικών που προορίζονται για την αναπαραγωγή αποθεμάτων αγρίων θηραμάτων στη μονάδα προορισμού, πρέπει να παραμένουν στη μονάδα προορισμού μπορεί να μειωθεί σε 21 ημέρες, με την προϋπόθεση ότι έχουν διεξαχθεί οι διαδικασίες δειγματοληψίας και δοκιμασιών που περιγράφονται στο παράρτημα III και ότι τα αποτελέσματα είναι θετικά."

2. Προστίθεται ένα νέο παράρτημα III, το κείμενο του οποίου παρατίθεται με τη μορφή παραρτήματος της παρούσας απόφασης.

Άρθρο 2

Οι δαπάνες που συνδέονται με την εφαρμογή της παρούσας απόφασης καλύπτονται στο σύνολό τους από τον εισαγωγέα.

Άρθρο 3

Η παρούσα απόφαση εφαρμόζεται από την έβδομη ημέρα από τη δημοσίευσή της στην Επίσημη Εφημερίδα των Ευρωπαϊκών Κοινοτήτων.

Άρθρο 4

Η παρούσα απόφαση απευθύνεται στα κράτη μέλη.

Βρυξέλλες, 4 Ιουλίου 2002.

Για την Επιτροπή

David Byrne

Μέλος της Επιτροπής

(1) ΕΕ L 303 της 31.10.1990, σ. 6.

(2) ΕΕ L 323 της 7.12.2001, σ. 29.

(3) ΕΕ L 196 της 7.8.1996, σ. 13.

(4) ΕΕ L 61 της 2.3.2002, σ. 56.

ΠΑΡΑΡΤΗΜΑ

"ΠΑΡΑΡΤΗΜΑ III

Διαδικασίες δειγματοληψίας και δοκιμασιών για την ψευδοπανώλη των πτηνών και τη γρίπη των ορνίθων μετά την εισαγωγή

Στη διάρκεια της περιόδου που προβλέπεται στο άρθρο 3 παράγραφος 1 δεύτερο εδάφιο, ο επίσημος/εξουσιοδοτημένος κτηνίατρος λαμβάνει δείγματα για ιολογική εξέταση από τα εισαγόμενα πουλερικά, η οποία διεξάγεται ως εξής:

- Από όλα τα πτηνά λαμβάνονται επιχρίσματα απεκκρίσεων, αν η παρτίδα είναι μικρότερη των 60 πτηνών, ή από 60 πτηνά εφόσον η παρτίδα είναι μεγαλύτερη, μεταξύ της έβδομης και της δέκατης πέμπτης ημέρας της περιόδου απομόνωσης.

- Όλες οι δοκιμασίες των δειγμάτων για τη γρίπη των ορνίθων και την ψευδοπανώλη των πτηνών πρέπει να διεξάγονται σε επίσημα εργαστήρια που έχουν οριστεί από την αρμόδια αρχή, με τη χρησιμοποίηση διαγνωστικών μεθόδων σύμφωνα με τους όρους του παραρτήματος III της οδηγίας 92/66/ΕΟΚ του Συμβουλίου και του παραρτήματος III της οδηγίας 92/40/ΕΟΚ του Συμβουλίου.

- Επιτρέπεται η συγκέντρωση σε μία ομάδα των δειγμάτων μέχρι πέντε το πολύ μεμονωμένων πτηνών.

- Όλοι οι απομονωθέντες ιοί πρέπει να υποβάλλονται χωρίς καθυστέρηση στο εθνικό εργαστήριο αναφοράς."